Τιερί Ανρί

Ο **Τιερί Ντανιέλ Ανρί** (*Thierry Daniel Henry*, γεννήθηκε 17 Αυγούστου 1977) είναι Γάλλος πρώην ποδοσφαιριστής και νυν προπονητής με καταγωγή από την Μαρτινίκα. Θεωρείται ως ένας από τους καλύτερους Γάλλους ποδοσφαιριστές όλων των εποχών.

## Βιογραφία

### Πρώτα χρόνια
Ο Ανρί γεννήθηκε σε μια φτωχογειτονιά στα προάστια του Παρισιού. Η καταγωγή της οικογένειας είναι από τις Γαλλικές Αντίλλες. Το 1990 ξεκίνησε να παίζει ερασιτεχνικά στη Μονακό και το 1992 στην ομάδα κάτω των 15 ετών της ΙΝΦ Κλαιρφοντέν. Εκεί ξεκίνησε να αγωνίζεται ως αριστερός ακραίος επιθετικός με επιτυχία και το 1994 άρχισε την επαγγελματική του καριέρα στη Μονακό.

### Καριέρα σε συλλόγους
Έκανε το ντεμπούτο του στις 31 Αυγούστου 1994 σε αγώνα με τη Νις (0–2). Η καριέρα του απογειώθηκε και η συνεισφορά του στη νικηφόρα πορεία της εθνικής Γαλλίας κάτω των 18 ετών στην κατάκτηση του τίτλου στο αντίστοιχο Ευρωπαϊκό Πρωτάθλημα επιβραβεύτηκε με τον τίτλο του πρώτου σκόρερ της διοργάνωσης με επτά γκολ. Το 1996 έχοντας καθιερωθεί στην ομάδα ψηφίστηκε καλύτερος νέος παίκτης του γαλλικού πρωταθλήματος. Με το γαλλικό σύλλογο έφτασε στα ημιτελικά του Τσάμπιονς Λιγκ την αγωνιστική περίοδο 1996–97 και ο ίδιος σημείωσε επτά τέρματα στη διοργάνωση, ρεκόρ για Γάλλο ποδοσφαιριστή. Το 1998 και μετά τις εμφανίσεις του στο Παγκόσμιο Κύπελλο κίνησε το ενδιαφέρον των μεγαλύτερων ευρωπαϊκών συλλόγων και τελικά μεταγράφηκε στη Γιουβέντους η οποία βγήκε νικήτρια στη μάχη με τη Ρεάλ Μαδρίτης. Στην Ιταλία δεν απέδωσε τα αναμενόμενα και λόγω της κακής του απόδοσης (16 εμφάνισεις, 3 γκολ) μετά από ένα χρόνο μεταγράφηκε στην Άρσεναλ.

Η Άρσεναλ ήταν και η ομάδα στην οποία αναδείκτηκε ως έναν από τους καλύτερους παίκτες στον κόσμο. Προπονητής του ήταν ο Βενγκερ, όπως και στη Μονακό. Η πρώτη του χρονιά τον καθιέρωσε ως ένα από τους καλύτερους επιθετικούς της Πρέμιερ Λιγκ σημειώνοντας 17 γκολ, κάτι που επαναλήφθηκε και την επόμενη σεζόν. Στην Αγγλία αναδείχθηκε τέσσερις φορές πρώτος σκόρερ, κέρδισε το Χρυσό Παπούτσι δύο φορές (2004, 2005), οδήγησε την Άρσεναλ σε ένα αήττητο Πρωτάθλημα και στην καλύτερη περίοδο της ιστορίας της, ενώ παραμένει ο πρώτος σκόρερ στην ιστορία της ομάδας, έχοντας πετύχει 226 γκολ σε όλες τις διοργανώσεις. Τη σεζόν 2002–03 παρείχε 20 τελικές πάσες (ασίστ) στο πρωτάθλημα, επίδοση ρεκόρ που παραμένει. Είχε την καλύτερη ατομική σεζόν το 2003–04: σημείωσε 30 γκολ πρωταθλήματος αυτή τη χρονιά (σε 38 αγώνες σεζόν πρωταθλήματος) και 39 συνολικά σε επίσημους αγώνες με το σύλλογο. Επιπλέον, έδωσε και 26 ασίστ, επιδόσεις όμως που δεν ήταν αρκετές για να του δώσουν τη Χρυσή Μπάλα κατατασσόμενος δεύτερος στην ψηφοφορία. Έχει ψηφιστεί από τους οπαδούς ως ο καλύτερος παίκτης που έχει περάσει από την Άρσεναλ. Έξω από το γήπεδο του συλλόγου υπάρχει άγαλμά του προς τιμή της συνεισφοράς του. Κατά τη διάρκεια της παραμονής του στη Βρετανία ψηφίστηκε πέντε φορές καλύτερος Γάλλος ποδοσφαιριστής, περισσότερες από οποιοδήποτε άλλο, ενώ τρεις φορές ψηφίστηκε καλύτερος παίκτης του Αγγλικού πρωταθλήματος, και δύο φορές ήταν δεύτερος καλύτερος παίκτης στον κόσμο (2003, 2004).

Στα πρώτα χρόνια της καριέρας του καθιερώθηκε αγωνιζόμενος στα άκρα της επίθεσης. Όταν ο  εντάχθηκε στην Άρσεναλ, ο Αρσέν Βενγκέρ άλλαξε τη θέση του στο κέντρο της επίθεσης, ενώ κατά τη διάρκεια της σεζόν 2004–05 έπαιξε πολλά παιχνίδια ως μοναδικός επιθετικός. 
Ένας από τους λόγους που διακρίθηκε ήταν ο συχνά εντυπωσιακός τρόπος παιχνιδιού του, η υψηλή τεχνική του και κυρίως η ικανότητά του να σκοράρει ήρεμα όταν ήταν ένας προς ένα. Δεν είχε ως κύριο στόχο του παιχνιδιού του το γκολ αλλά αυτά προέκυψαν χάριν κυρίως των τεχνικών ικανοτήτων του. Σύμφωνα με τον πατέρα του έμαθε γυρίσματα ακριβείας βλέποντας το είδωλό του Μάρκο φαν Μπάστεν.

Το Σεπτέμβρη του 2007 μεταγράφηκε στην Μπαρτσελόνα καθώς η Άρσεναλ ήταν σε περίοδο ανανέωσης και αγωνιστικής πτώσης. Στον ισπανικό σύλλογο δεν φαινόταν εύκολο να καθιερωθεί αλλά ήδη την πρώτη του χρονιά έφτασε τα 19 γκολ, όντας ο δεύτερος σκόρερ της ομάδας. Έγινε μέλος της επιθετικής τριάδας μαζί με τους Λιονέλ Μέσι και Σαμουέλ Ετό που πέτυχε 100 τέρματα στο πρωτάθλημα την αγωνιστική περίοδο 2008–09, χρονιά που η Μπαρτσελόνα αναδείχθηκε πρωταθλήτρια Ευρώπης και πρωταθλήτρια και κυπελλούχος Ισπανίας.
Τον Ιούλιο του 2010 υπέγραψε συμβόλαιο με την ομάδα των Νιού Γιόρκ Ρεντ Μπούλς, με τους οποίους σε 135 αγώνες σημείωσε 52 γκολ και έδωσε 49 ασίστ. Τον Ιανουάριο του 2012 επέστρεψε στην Άρσεναλ ως δανεικός παίκτης από τους Νιου Γιόρκ Ρεντ Μπούλς, για ένα μήνα. Κλείνοντας την σταδιοδρομία του το 2015 είχε σημειώσει 450 τέρματα σε 994 επίσημους αγώνες.

### Διεθνής καριέρα
Από το 1998, όταν η Γαλλία αναδείχθηκε πρωταθλήτρια κόσμου, ο Ανρί αποτέλεσε βασικό μέλος της εθνικής ομάδας μέχρι και το τέταρτο Παγκόσμιο Κύπελλο του 2010 που συμμετείχε. Μάλιστα, από τότε, σε όλες ανεξαιρέτως τις διοργανώσεις έχει αναδειχθεί πρώτος σκόρερ της ομάδας, συμπεριλαμβανομένου της πρώτης μεγάλης διοργάνωσης που συμμετείχε, το Παγκόσμιο Κύπελλο του 1998, όπου σημείωσε τρία τέρματα. Σημείωσε δύο τέρματα και στο αποτυχημένο (για τη Γαλλία) Παγκόσμιο Κύπελλο του 2002, ενώ το 2006 σημείωσε το καθοριστικό γκολ στον αγώνα με τη Βραζιλία εκματαλλευόμενος άριστα την ασίστ του Ζινεντίν Ζιντάν και την ολιγωρία του Ρομπέρτο Κάρλος. Εκείνη τη χρονιά ήταν τρίτος στην ψηφοφορία της Χρυσής Μπάλας. Ήταν από τους πρωταγωνιστές και στα δύο Παγκόσμια Κύπελλα που η Γαλλία έφτασε στον τελικό, όπως επίσης και στο Ευρωπαϊκό Πρωτάθλημα του 2000, όπου η εθνική του ομάδα κατέκτησε τον τίτλο. Το 2016 σε διαδικτυακή ψηφοφορία της UEFA ψηφίστηκε στην καλύτερη ενδεκάδα στην ιστορία των ευρωπαϊκών πρωταθλήματων.  Ψηφίστηκε ο καλύτερος παίκτης του νικηφόρου Κυπέλλου Συνομοσπονδιών του 2003, ενώ ήταν και πρώτος σκόρερ με τέσσερα γκολ. Με 51 είχε πετύχει τα περισσότερα γκολ στην ιστορία της εθνικής Γαλλίας, ρεκόρ που διατήρησε μέχρι το 2022. Παράλληλα, παρείχε και 27 ασίστ.
 
Τον Δεκέμβριο του 2014   υπέγραψε συμβόλαιο με ιδιωτικό τηλεοπτικό δίκτυο στο οποίο ανέλαβε ρόλο σχολιαστή, από τις αρχές του 2015.

Μετά το Ευρωπαϊκό Πρωτάθλημα του 2016 στη Γαλλία, ο 39χρονος τότε Ανρί ανέλαβε βοηθός προπονητής της Εθνικής Ομάδας του Βελγίου, δίπλα στον Ισπανό Ρομπέρτο Μαρτίνεθ. Μαζί του το καλοκαίρι του 2018, πήρε μέρος στο Παγκόσμιο Κύπελλο της Ρωσίας. Τον Οκτώβριο του 2018, ο Ανρί ανακοινώθηκε από την ΑΣ Μονακό ως προπονητής όπου παρέμεινε για ένα χρόνο. Το 2020 ανέλαβε προπονητής στην ομάδα του Μόντρεαλ. Μετά από 15 μήνες ανακοίνωσε ότι αποχωρεί από την ομάδα για οικογενειακούς λόγους.

## Τίτλοι

**Μονακό**
* Πρωτάθλημα : 1996–97
**Άρσεναλ**
* Πρωτάθλημα Αγγλίας (2) : 2001–02 , 2003–04 
* Κύπελλο FA (3) : 2001–02, 2002–03,2004-05
* FA Community Shield (2) : 2002, 2004
**Μπαρτσελόνα**
* Πρωτάθλημα Ισπανίας (2) : 2008–09 , 2009–10
* Κύπελλο Ισπανίας : 2008–09
* Σούπερ Κύπελλο : 2009
* Τσάμπιονς Λιγκ : 2008-09
* Σούπερ Κύπελλο UEFA : 2009
* Παγκόσμιο Κύπελλο Συλλόγων : 2009
**Νιου Γιορκ Ρεντ Μπουλς** 
* Υποστηρικτική ασπίδα : 2013
**Γαλλία**
* Παγκόσμιο Κύπελλο : 1998
* Ευρωπαϊκό Πρωτάθλημα : 2000
* Κύπελλο Συνομοσπονδιών FIFA : 2003

## Ατομικές διακρίσεις
* Χρυσή Μπάλα : 2η θέση - 2003, 3η θέση - 2006 
* Παγκόσμιος Παίκτης της Χρονιάς της FIFA - δεύτερη θέση (2) : 2003, 2004 
* Παίκτης της Χρονιάς της Ένωσης Παικτών PFA (2) : 2002–03, 2003–04
* Ομάδα PFA του αιώνα (1907–2007)
* FWA παίκτης της χρονιάς (3) : 2002–03 , 2003–04 , 2005–06
* Παίκτης της σεζόν του Αγγλικού πρωταθλήματος (2) : 2003–04 , 2005–06 
* Πρώτος σκόρερ του Αγγλικού πρωταθλήματος (4) : 2001–02, 2003–04, 2004–05, 2005–06 
* Ομάδα της Χρονιάς της UEFA (5) : 2001, 2002, 2003, 2004, 2006
* MLS καλύτερη XI (3) : 2011, 2012, 2014
* Βραβείο καλύτερου MLS παίκτη : 2013
* MLS All-Star (4) : 2011, 2012, 2013, 2014
* Onze d'Or (2) : 2003, 2006
* Χρυσό Παπούτσι (2) : 2003–04, 2004–05
* Γάλλος Παίκτης της Χρονιάς (5) : 2000, 2003, 2004, 2005, 2006
* Ο κορυφαίος σκόρερ της IFFHS στον κόσμο της χρονιάς: 2003
* FIFA FIFPro World XI : 2006
* Καλύτερη ομάδα Παγκόσμιου Κυπέλλου : Γερμανία 2006
* FIFA Κύπελλο Συνομοσπονδιών Χρυσή Μπάλα : Γαλλία 2003
* FIFA Κύπελλο Συνομοσπονδιών Χρυσό παπούτσι : Γαλλία 2003
* Καλύτερη ομάδα του Ευρωπαϊκού Πρωταθλήματος : 2000
* FIFA 100 : 2004 
* Αγγλικό Hall of Fame : 2008
* Ευρωπαϊκό Πρωτάθλημα καλύτερη XI (έκδοση 2016) 
* *Chevalier του Légion d'honneur* : 1998

## Δείτε επίσης

* Κατάλογος ποδοσφαιριστών ανδρών με 50 ή περισσότερα διεθνή γκολ

## Παραπομπές


## Εξωτερικοί σύνδεσμοι

*  
* Προφίλ στο  fcbarcelona.cat

Κατηγορία:Γάλλοι ποδοσφαιριστές
Κατηγορία:Γάλλοι προπονητές ποδοσφαίρου 
Κατηγορία:Επιθετικοί ποδοσφαιριστές
Κατηγορία:Ξένοι ποδοσφαιριστές στην Αγγλία
Κατηγορία:Ξένοι ποδοσφαιριστές στην Ισπανία
Κατηγορία:Ξένοι ποδοσφαιριστές στην Ιταλία
Κατηγορία:Ξένοι ποδοσφαιριστές στις Ηνωμένες Πολιτείες Αμερικής
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Άρσεναλ
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Παγκοσμίου Κυπέλλου 1998
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Μέιτζορ Λιγκ Σόκερ
Κατηγορία:Ποδοσφαιριστές Νιου Γιορκ Ρεντ Μπουλς
Κατηγορία:Ποδοσφαιριστές ΑΣ Μονακό
Κατηγορία:Ποδοσφαιριστές Εθνικής Γαλλίας Κ20
Κατηγορία:Ποδοσφαιριστές Κυπέλλου Συνομοσπονδιών FIFA 2003
Κατηγορία:Ποδοσφαιριστές ΙΝΦ Κλαιρφοντέν
Κατηγορία:FIFA 100
Κατηγορία:Νικητές Χρυσού Παπουτσιού
Κατηγορία:Γάλλοι ποδοσφαιριστές στο εξωτερικό
Κατηγορία:FIFA Century Club
Κατηγορία:Προπονητές ποδοσφαίρου Λιγκ 1
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA
Κατηγορία:Πρέσβεις Καλής Θέλησης της UNICEF
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Παίκτες νικητές Κυπέλλου Συνομοσπονδιών FIFA
Κατηγορία:Ιππότες της Λεγεώνας της Τιμής